Kai bendros žemės ūkio politikos finansavimą užtikrinančių fondų sąskaitų patvirtinimo srityje neįmanoma tiksliai įvertinti Sąjungos patirtų nuostolių, Komisija gali nustatyti fiksuoto dydžio korekciją. Šiuo atžvilgiu, siekiant apskaičiuoti netinkamas finansuoti išlaidas, Komisijos priimtame dokumente Nr. VI/5330/97, kuriame pateiktos rekomendacijos dėl finansinių korekcijų taikymo, nustatyta 5 % fiksuoto dydžio finansinė korekcija, taikytina, kai visi pagrindiniai patikrinimai atlikti, tačiau nebuvo laikytasi taikytinuose teisės aktuose reikalaujamo, be kita ko, jų tikslumo, nes galima pagrįstai daryti išvadą, kad šie patikrinimai neužtikrina reikiamo paraiškų tinkamumo lygio ir kad fondams kilo didelė nuostolių rizika.

Taigi, jeigu pagrindinio patikrinimo trūkumai turi įtakos finansinės paramos reikalavimus atitinkančio ploto patikrinimui, kaip antai geografinės informacijos sistemoje ir žemės ūkio sklypų nustatymo sistemoje (ŽŪSNS‑GIS) pateiktos informacijos trūkumai, Komisija pagrįstai gali taikyti fiksuoto dydžio korekciją visoms skirtoms išmokoms, kurioms tų pagrindinių patikrinimų trūkumai galėjo turėti įtakos. Remiantis Reglamento Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams, 36 straipsnio 1 dalimi, pagal bendrosios išmokos schemą skiriama pagalba mokama už teises į išmokas, siejamas su vienodu reikalavimus atitinkančių hektarų skaičiumi. Be to, pagal to reglamento 44 straipsnio 1 dalį bet kokia teisė į išmoką, susieta su reikalavimus atitinkančiu hektaru, suteikia teisę gauti ja nustatyto dydžio išmoką. Todėl pagal bendrosios išmokos schemą skiriamos pagalbos suma lygi teisių į išmokas, „kuriomis pasinaudota“, t. y. siejamų su reikalavimus atitinkančiais hektarais, vienetų verčių sumai. Vadinasi, nustatant reikalavimus atitinkantį plotą padaryta klaida bet kuriuo atveju daro įtaką pagalbos sumai. Taigi ŽŪSNS‑GIS trūkumai, kurie daro įtaką deklaruotų plotų atitikties patikrinimams, potencialiai gali paveikti bet kokią skirtą išmoką.

Iš dokumento Nr. VI/5330/97 matyti ir tai, kad korekcijos dydis turi būti taikomas tai išlaidų daliai, kuriai kilo rizika. Kai pažeidimas padaromas dėl to, kad valstybė narė nesukūrė tinkamos kontrolės sistemos, korekcija – būtent dėl to, kad ji fiksuoto dydžio – turi būti taikoma visoms su atitinkama priemone susijusioms išlaidoms. Remiantis šiuo dokumentu, kai yra pagrindas preziumuoti, kad pažeidimą sudaro tik tai, jog valstybės narės sukurta kontrolės sistema nebuvo taikoma tam tikrame departamente ar regione, korekcija turi būti taikoma šio departamento ar regiono administruojamoms išlaidoms.

Be to, atsižvelgiant į ŽŪSNS‑GIS nuolatinės priežiūros reikšmę, 5 % fiksuoto dydžio korekcijos taikymas visoms valstybės narės regione patirtoms išlaidoms juo labiau tinkamas. Iš tikrųjų žemės ūkio paskirties sklypų nustatymas ir plotų atitikties reikalavimams tikrinimas yra esminis sistemos, susijusios su žemės plotais, tinkamo taikymo elementas. Tokie aptikti ŽŪSNS‑GIS trūkumai kaip jose pateikiamos informacijos apie administracinius patikrinimus ir patikrinimus vietoje, kuriais siekiama patikrinti deklaruotų plotų atitiktį reikalavimas, nepakankamas tikslumas, savaime kelia didelę žalos Sąjungos biudžetui riziką.

(žr. 55–57, 66, 67, 72 punktus)